《寻余姚上林湖山》
宋代·谢景初

山水有奇秀，何必耳目亲。
兹地世未知，仙游良可珍。
平湖瞰其中，翠巘围四垠。
青松千万植，落瀑如悬巾。
佛庙耸殿塔，装点纷图新。
清溪与断崖，水石声磷磷。
峰巅见沧海，日出常先晨。
花草时节异，宁问秋夏春。
陵谷千万古，岂无答道人。
德微言不信，又恐远故堙。
樽酒且乐我，醉来事事均。

作者简介：（1020—1084）杭州富阳人，字师厚，号今是翁。谢绛子。仁宗庆历六年进士。知余姚县，禁民私煮盐，以增课税；又筑海塘以御潮。历通判秀、汾、唐、海诸州，迁湖北转运判官，成都府提刑。神宗熙宁初，上疏反对青苗、免役等法，遭劾免。博学能文，尤长于诗。有《宛陵集》。